Hemm kittieba li bħallikieku mhuwiex biżżejjed għalihom li jingħalqu fi ħdan ġeneru wieħed , u jfittxu li jfissru ruħhom f' forom differenti li jvarjaw ħafna minn xulxin . Għalihom il- letteratura hi r- riżultat aħħari ta' ħtiġiet li huma dejjem l- istess , hi liema hi s- sura li jieħdu fil- livell ta' l- espressjoni . Aktarx ukoll li kittieba ta' din ix- xeħta jkunu prolifi` i ; il- ħtieġa ta' l- esperimentazzjoni teknika tant tkun saret ħaġa waħda mal- ħtieġa tal- kitba nnifisha , li jispiċċaw jiktbu ħafna , u sikwit bl- istess konsistenza u fiduċja fihom infushom u fil- mezz letterarju magħżul . Is- sehem ewlieni ta' Żahra , naturalment , jibqa' l- kitba għat- tfal , il- letteratura li titlob speċjalizzazzjoni wisq akbar minn dik li aktarx jinħaseb meta tissemma . Huwa mela vojt kbir li kien ilu jinħass għal żmien twil , żewwaq ix- xogħlijiet tiegħu b' suriet ta' kitba u b' motivi l- aktar wiesgħa , niżel fil- fond tal- psikoloġija tat- tfal li huwa għex magħhom għal snin sħaħ bħala għalliem professjonali li l- letteratura jista' jqisha bħala estensjoni awtomatika tax- xogħol attwali fl- iskola . Qajla jista' jingħad biżżejjed dwar il- kontribut storiku kbir ta' Żahra f' dan il- qasam . Huwa bħallikieku ħoloq il- ġeneru fil- letteratura Maltija , welldu u rabbieh b' sens qawwi ta' dmir u kontinwazzjoni li tinfirex fuq medda mdaqqsa ta' snin . Huma snin ta' żvilupp u maturazzjoni , ta' addattament u ta' tiġdid minn xogħol għal ieħor . Dan is- sehem tiegħu , fi ħdan il- kwadru letterarju Malti , huwa wieħed mill- fenomeni l- aktar interessanti u importanti matul it- tieni nofs tas- seklu għoxrin . Poeta , rumanzier , drammaturgu , saġġista : Żahra huwa essenzjalment in- narratur iddedikat , ir- rakkontatur li l- istejjer inixxu minn ġewwa fih bħal gelgul li ma jiqafx . Huwa l- għalliem li joffri d- divertiment u huwa wkoll l- artist li jinseġ kollox bi ħjut ta' moralità li tingħaraf minnufih bla ma qatt m' hi imposta jew imbuttata żżejjed biex titla' fil- wiċċ ta' l- istrutturi narrattivi tiegħu . Għalhekk in- novella hi ġeneru li fih huwa jsib lilu nnifsu fil- milja tiegħu , kważi aktar milli fir- rumanz , u sewwa sew għaliex toffrilu l- possibbiltà doppja li jintrabat ma' tema waħda daqskemm li jinħall minnha u jgħaddi minnufih għal xi ħaġa oħra . Il- bibljografija tiegħu f' dan il- qasam hi vasta ġmielha , u tixhed kulma ngħad qabel dwar it- tip ta' kittieb li hu , eklettiku , imżewwaq , sperimentali , kurjuż li jiskopri terreni ġodda waqt li jissokta dejjem fit- toroq mibdija qabel . In- novellier jinħass fid- dramm tiegħu , jinħass fir- rumanz u saħansitra fil- poeżija , li sikwit tieħu l- bixra ta' storja jew awtobijografija tas- sentimenti . Għal Żahra kull storja hi għamla ta' esperjenza ġdida li fiha jista' jdaħħal il- motivi insistenti tat- tematika tiegħu : ir- relazzjoni ċerta daqskemm ambigwa bejn l- individwi , it- tiftixa ta' l- identità , ir- rabta intima ma' l- ambjent , il- ħtieġa ta' l- epressjoni persunali , l- għarfien ta' kuntest storiku - kulturali partikulari , il- ħerqa biex jingħarfu ċerti valuri fundamentali , u fuq kollox ix- xewqa li kull esperjenza tingħaraf fl- awtentiċità tagħha . Forsi f' dan kollu tingħaraf il- qalba tematika kollha tiegħu mifruxa matul medda ta' żmien li issa hi twila biżżejjed , u valida tassew fiha nnifisha , biex isseddqu bħala wieħed mill- kittieba ewlenin ta' Malta matul l- istorja letterarja kollha . Lubien jidħol għal kollox f' dan il- kwadru ġenerali . Trevor Żahra jinħass fl- aqwa tiegħu mill- ġdid , b' kitba konsistenti f' dik li hi stilistika , qawwija u maħsuba f' dik li hi teknika narrattiva , ċerta minnha nnifisha f' dik li hi konċezzjoni ta' kollox . Żahra issa ma jinħassx aktar bħala l- esperimentatur iżda bħala l- konkwistatur ta' l- għodod letterarji tiegħu , u t- tematika titwassal bla ebda tbatija sa l- aħħar punti ta' l- iżvilupp mixtieq tagħha . L- ambjent Malti huwa mistħarreġ skond sensiela ta' għalixijiet karatteristiċi . Il- ġenerazzjonijiet huma mlaqqgħin u kkuntrastati flimkien . L- istorja reċenti tinħass ittektek fuq il- bieb tal- preżent donnha biex tispjega u tiċċara kulma l- preżent ma jħallihx jidher sewwa għaliex għadu kmieni . Il- karattri huma dejjem sodi , kemm meta l- awtur jirrakkonta fl- ewwel persuna , u kemm meta huwa jinqata' minnhom , u jsir narratur distakkat , donnu kritiku sottili u dejjem ħanin tagħhom stess . Dan kollu jixhed il- ħtieġa li tinstab it- triq tan- nofs bejn il- kitba għat- tfal u l- kitba għall- adulti , sigriet li Żahra donnu jħollu mingħajr tbatija kbira , għaliex sikwit il- kitba għat- tfal tista' tinqara bl- istess gost mill- adulti u l- kuntrarju . Maż- żmien donnu ġara li Żahra wasal sal- punt li jara lill- adulti kollha fi stat ta' tfulija dejjiema , dejjem fittiexa matul vjaġġ emozzjonali u intellettwali twil . Matul it- tnax -il novella ta' Lubien hemm għażla tassew wiesgħa ta' karattri , li wħud minnhom jixxiebhu waqt li oħrajn jinqatgħu minn xulxin għal kollox . Huma lkoll ittrattati bi mħabba għaliex donnhom kollha għandhom l- istorja spiritwali tagħhom imħawla fil- ħamrija ta' l- awtur , li rahom u osservahom b' rispett , b' sens kritiku li huwa istruttiv . L- awtur ta' Is- Surmast , li llum huwa diġà wieħed mill- klassiċi tal- letteratura Maltija , huwa dejjem is- sieħeb , qatt id- dominatur , tal- persunaġġi tiegħu . Kulma hu Malti u kulma hu uman jitħalltu sakemm jinsġu tila eżistenzjali waħda , kumplessa fiha nnifisha , sempliċi biex tkun apprezzata , attraenti biex ma tgerrixx lill- qarrejja . In- nannu Pawlu ( Għabex ) , Dun Pawl ( Is- Siġra taż- Żebbuġ ) , Salvinu ( Boċċa tal- } ġieġ ) , Nikol ( } anut tal- } elu ) , Kristin ( L- Inkwatru ) huma biss ftit mill- karattri li jiffullaw biex jiksbu spazju , attenzjoni u apprezzament f' Lubien . B' din il- ġabra Trevor Żahra jissokta jiżviluppa t- tradizzjoni tan- novella Maltija , fidil kif inhu dejjem lejn kulma sar qablu ; huwa jissokta , fuq kollox , jelabora t- teknika u t- tematika persunali tiegħu , u jasal biex jagħmel passi kbar ġodda f' direzzjoni li hi magħrufa minn xogħlijiet tiegħu oħrajn . Din il- konsistenza hi dejjem il- prova li f' Żahra hemm identità letterarja waħda , kemm meta jindirizza ġenerazzjonijiet differenti , u kemm meta jħaddem ġeneri letterarji diversi , ilkoll maħsubin għal udjenza adulta li , mill- ġdid , hi mifhuma fid- dawl ta' verità psikoloġika ewlenija : f' kull adult hemm dejjem tifel jew tifla ixjeħ mill- preżent . Il- faċiltà li biha Żahra jħaddem il- Malti mhux biss terġa' tipprovdi mudell ta' kitba mill- aħjar , iżda tissokta turi li t- tematika m' hi mtaħħta għal ebda artifiċjożità teknika . Il- metodu tar- rakkontar tiegħu huwa mżewwaq ukoll , mhux biss minn novella għal oħra , iżda wkoll fi ħdan l- istess novella . L- oservazzjoni , in- narrazzjoni , il- kumment , it- tiftix għall- kontenut psikoloġiku huma lkoll ingredjenti li jipproduċu ħaġa waħda , magħquda fiha nnifisha .